CELEX: 32015R0840
Language: el
Date: 2015-05-29 00:00:00
Title: Εκτελεστικός κανονισμός (ΕΕ) 2015/840 της Επιτροπής, της 29ης Μαΐου 2015, για τους ελέγχους που διενεργούνται από τις Υπεύθυνες Αρχές σύμφωνα με τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων

30.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 134/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/840 ΤΗΣ ΕΠΙΤΡΟΠΉΣ
   της 29ης Μαΐου 2015
   για τους ελέγχους που διενεργούνται από τις Υπεύθυνες Αρχές σύμφωνα με τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (1), και ιδίως το άρθρο 27 παράγραφος 5,
   Εκτιμώντας τα ακόλουθα:
   
               (1)
            
            
               Οι Υπεύθυνες Αρχές έχουν την ευθύνη για τη διαχείριση και τον έλεγχο των δαπανών δυνάμει του κανονισμού (ΕΕ) αριθ. 514/2014. Για το σκοπό αυτό πρέπει να διενεργούν διοικητικούς και επιτόπιους ελέγχους.
            
         
               (2)
            
            
               Οι αποτελεσματικοί διοικητικοί έλεγχοι που διενεργούνται από τις Υπεύθυνες Αρχές πρέπει κατά πρώτο λόγο να συνίστανται σε ανάλυση των οικονομικών δηλώσεων που έχουν διαβιβαστεί από τους δικαιούχους. Λεπτομερέστερος έλεγχος των επιμέρους δικαιολογητικών εγγράφων θα πρέπει να διεξάγεται μόνο όταν κατά την εν λόγω ανάλυση διαπιστώνονται ασυνέπειες ή παρατυπίες. Προκειμένου να εξασφαλίζεται επαρκές επίπεδο βεβαιότητας με παράλληλη μείωση του διοικητικού φόρτου, είναι επίσης σημαντικό να διευκρινίζονται οι περιστάσεις υπό τις οποίες η Υπεύθυνη Αρχή μπορεί να βασίζεται σε πιστοποιητικό λογιστικού ελέγχου.
            
         
               (3)
            
            
               Οι επιτόπιοι έλεγχοι θα πρέπει να καλύπτουν τόσο τις χρηματοοικονομικές, όσο και τις επιχειρησιακές πτυχές και μπορεί να χρειαστεί να πραγματοποιηθούν σε διαφορετικά στάδια ενός έργου. Συνεπώς, είναι αναγκαίο να καθορίζεται το πεδίο εφαρμογής των επιτόπιων ελέγχων κάθε είδους, προκειμένου να διασφαλίζεται ότι διεξάγονται με τον πλέον αποτελεσματικό τρόπο.
            
         
               (4)
            
            
               Οι επιχειρησιακοί επιτόπιοι έλεγχοι θα πρέπει να διενεργούνται τη στιγμή που υλοποιούνται τα έργα, με αποτέλεσμα να μπορούν να λαμβάνονται εγκαίρως διορθωτικά μέτρα. Οι εν λόγω έλεγχοι θα πρέπει να εφαρμόζονται τόσο σε δείγμα έργων που βρίσκονται σε εξέλιξη την πρώτη ημέρα του αντίστοιχου οικονομικού έτους, όσο και σε έργα που αρχίζουν κατά τη διάρκεια αυτού του οικονομικού έτους
            
         
               (5)
            
            
               Με στόχο την εξασφάλιση επαρκούς επιπέδου βεβαιότητας με ταυτόχρονη μείωση του διοικητικού φόρτου, θα πρέπει να καθορίζονται οι περιστάσεις υπό τις οποίες ο κίνδυνος σφάλματος θεωρείται ασήμαντος, με αποτέλεσμα να μπορεί, κατά συνέπεια, να μειωθεί ο αριθμός των δημοσιονομικών επιτόπιων ελέγχων. Ωστόσο, είναι επίσης αναγκαίο να καθορίζονται τα μέτρα που πρέπει να ληφθούν όπου υπάρχει ουσιώδες ποσοστό σφάλματος, προκειμένου να παρέχεται επαρκής βεβαιότητα σχετικά με τη νομιμότητα και την κανονικότητα των δαπανών της Ένωσης.
            
         
               (6)
            
            
               Πρέπει να αποσαφηνιστούν τα κύρια στοιχεία των δημοσιονομικών επιτόπιων ελέγχων. Ειδικότερα, οι Υπεύθυνες Αρχές είναι υποχρεωμένες να επαληθεύουν τον μη κερδοσκοπικό χαρακτήρα των έργων που υποστηρίζονται από τα εθνικά προγράμματα. Θα πρέπει να ελέγχουν ότι για τα έργα αυτά δεν παρέχεται διπλή χρηματοδότηση δαπανών βάσει των εθνικών προγραμμάτων και άλλων προγραμμάτων της Ένωσης για όλες τις περιόδους προγραμματισμού, συμπεριλαμβανομένης της χρηματοδότησης που παρέχεται από οργανισμούς.
            
         
               (7)
            
            
               Τα δικαιολογητικά πρέπει να τηρούνται για ορισμένο χρονικό διάστημα μετά την ολοκλήρωση κάθε έργου, προκειμένου να παρέχεται στις Υπεύθυνες Αρχές, την Επιτροπή (μεταξύ άλλων, και στην OLAF) και το Ευρωπαϊκό Ελεγκτικό Συνέδριο η δυνατότητα να διενεργούν τους ελέγχους τους.
            
         
               (8)
            
            
               Προκειμένου να καταστεί δυνατή η εφαρμογή του παρόντος κανονισμού το συντομότερο δυνατόν μόλις τα εθνικά προγράμματα θα έχουν εγκριθεί, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
               (9)
            
            
               Το Ηνωμένο Βασίλειο και η Ιρλανδία δεσμεύονται από τον κανονισμό (ΕΕ) αριθ. 514/2014 και, κατά συνέπεια, δεσμεύονται από τον παρόντα κανονισμό.
            
         
               (10)
            
            
               Με την επιφύλαξη της αιτιολογικής σκέψης 47 του κανονισμού (ΕΕ) αριθ. 514/2014, η Δανία δεν δεσμεύεται από τον κανονισμό (ΕΕ) αριθ. 514/2014 ούτε από τον παρόντα κανονισμό.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής «Ταμείων Ασύλου, Μετανάστευσης και Ένταξης και Εσωτερικής Ασφάλειας»,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Διοικητικοί έλεγχοι
   1.   Η Υπεύθυνη Αρχή διενεργεί διοικητικούς ελέγχους σε όλες τις οικονομικές δηλώσεις που διαβιβάζονται από τους δικαιούχους με στόχο τη λήψη χρηματοδότησης από την Ένωση, με βάση τις συμφωνίες επιδότησης που ορίζονται στο σημείο δ) του άρθρου 1 του κατ' εξουσιοδότηση κανονισμού (ΕΕ) αριθ. 1042/2014 (2) («οικονομικές δηλώσεις»). Οι έλεγχοι αυτοί θα πρέπει, τουλάχιστον, να περιλαμβάνουν τα ακόλουθα στοιχεία:
   
               α)
            
            
               ελέγχους που έχουν σχεδιαστεί ώστε να επιβεβαιώνουν την τυπική ορθότητα και την αριθμητική ακρίβεια των οικονομικών δηλώσεων·
            
         
               β)
            
            
               ελέγχους για να επιβεβαιώνεται ότι το έργο έχει επιτύχει τους στόχους που καθορίζονται στη συμφωνία επιδότησης ή ότι σημειώνεται πρόοδος προς την κατεύθυνση της επίτευξης του εν λόγω στόχου·
            
         
               γ)
            
            
               διεξοδική επισκόπηση για την αξιολόγηση της σκοπιμότητας των δαπανών που δηλώθηκαν στις οικονομικές δηλώσεις και της συμμόρφωσής τους με τις απαιτήσεις που καθορίζονται στη συμφωνία επιδότησης και στους εφαρμοστέους ενωσιακούς και εθνικούς κανόνες.
            
         2.   Σε περίπτωση που κατά τους διοικητικούς ελέγχους διαπιστώνονται ασυνέπειες ή παρατυπίες, η Υπεύθυνη Αρχή διενεργεί λεπτομερείς ελέγχους για την αξιολόγηση της νομιμότητας και κανονικότητας των δαπανών, επανεξετάζοντας ιδίως στοχοθετημένο δείγμα των δικαιολογητικών εγγράφων.
   3.   Η Υπεύθυνη Αρχή μπορεί να απαιτήσει από τον δικαιούχο να προσκομίσει πιστοποιητικό λογιστικού ελέγχου και έκθεση λογιστικού ελέγχου που να καλύπτουν όλες τις πτυχές που αναφέρονται στα σημεία α) και γ) της παραγράφου 1, το οποίο πρέπει να έχει εκδοθεί από ανεξάρτητο ελεγκτή. Στην περίπτωση αυτή, η Υπεύθυνη Αρχή καθορίζει το πεδίο εφαρμογής των ελέγχων που πρέπει να διενεργούνται από τον ανεξάρτητο ελεγκτή καθώς και το υπόδειγμα της έκθεσης ελέγχου.
   Άρθρο 2
   Γενικές αρχές όσον αφορά τους επιτόπιους ελέγχους
   Η Υπεύθυνη Αρχή διεξάγει δημοσιονομικούς και επιχειρησιακούς επιτόπιους ελέγχους.
   Οι επιτόπιοι έλεγχοι διενεργούνται βάσει του υλικού τεκμηρίωσης και των αρχείων που τηρούνται από τους δικαιούχους των έργων.
   Επιτρέπεται η διεξαγωγή αιφνιδιαστικών επιτόπιων ελέγχων σύμφωνα με το εθνικό δίκαιο, στις περιπτώσεις που το επίπεδο βεβαιότητας θα μπορούσε να υπονομευθεί εάν απευθυνόταν προηγούμενη ειδοποίηση.
   Άρθρο 3
   Δημοσιονομικοί επιτόπιοι έλεγχοι
   1.   Στόχος των δημοσιονομικών επιτόπιων ελέγχων είναι η παροχή επαρκούς επιπέδου βεβαιότητας σχετικά με τη νομιμότητα και την κανονικότητα των πράξεων και των συμβάσεων στις οποίες βασίζονται οι οικονομικές δηλώσεις.
   2.   Η Υπεύθυνη Αρχή επαληθεύει ότι:
   
               α)
            
            
               οι δαπάνες σε σχέση με τις οικονομικές δηλώσεις αντιστοιχούν στα λογιστικά έγγραφα και τα δικαιολογητικά που τηρούνται από τους δικαιούχους του έργου·
            
         
               β)
            
            
               οι δαπάνες σε σχέση με τις οικονομικές δηλώσεις πληρούν τους απαιτούμενους όρους επιλεξιμότητας που καθορίζονται στη συμφωνία επιδότησης και στους εφαρμοστέους ενωσιακούς και εθνικούς κανόνες·
            
         
               γ)
            
            
               οι πηγές χρηματοδότησης πληρούν τους όρους του άρθρου 16 παράγραφος 2 του κανονισμού (ΕΕ) αριθ. 514/2014.
            
         3.   Με την επιφύλαξη του άρθρου 4 παράγραφος 2 του παρόντος κανονισμού, οι δημοσιονομικοί επιτόπιοι έλεγχοι πρέπει να καλύπτουν τουλάχιστον το 10 % της συνολικής συνεισφοράς της Ένωσης για τα έργα που δηλώνεται ότι έχουν οριστικοποιηθεί στο πλαίσιο των ετήσιων λογαριασμών που αναφέρονται στο άρθρο 39 του κανονισμού (ΕΕ) αριθ. 514/2014.
   Άρθρο 4
   Προϋποθέσεις για τη μείωση ή αύξηση των δημοσιονομικών επιτόπιων ελέγχων
   1.   Η Υπεύθυνη Αρχή βεβαιώνει το επίπεδο του ποσοστού σφάλματος στη συνεισφορά της Ένωσης η οποία ελέγχεται στους ετήσιους λογαριασμούς που αναφέρονται στο άρθρο 39 του κανονισμού (ΕΕ) αριθ. 514/2014 για το οικονομικό έτος N.
   2.   Η Υπεύθυνη Αρχή μπορεί να μειώσει την κάλυψη των δημοσιονομικών επιτόπιων ελέγχων κατά το επόμενο οικονομικό έτος N + 1, όταν πληρούνται οι ακόλουθες δύο προϋποθέσεις:
   
               α)
            
            
               το ποσοστό σφάλματος είναι μικρότερο από 2 % της συνεισφοράς της Ένωσης που ελέγχεται στους ετήσιους λογαριασμούς για το οικονομικό έτος N,
            
         
               β)
            
            
               οι δημοσιονομικοί επιτόπιοι έλεγχοι που διενεργούνται από την έναρξη του εθνικού προγράμματος καλύπτουν τουλάχιστον το 10 % της συνολικής συνεισφοράς της Ένωσης σε όλα τα έργα για τα οποία δηλώνεται στους ετήσιους λογαριασμούς ότι έχουν οριστικοποιηθεί από την έναρξη του προγράμματος.
            
         3.   Στις περιπτώσεις που το ποσοστό σφάλματος είναι μεγαλύτερο ή ίσο με 2 % της συνεισφοράς της Ένωσης που ελέγχεται στους ετήσιους λογαριασμούς για το οικονομικό έτος N, η Υπεύθυνη Αρχή αναλύει τη σημαντικότητα αυτού του ποσοστού σφάλματος, προκειμένου να προσδιορίσει την κλίμακα και τις επιπτώσεις των σφαλμάτων και να καθορίσει εάν το ποσοστό σφάλματος είναι αντιπροσωπευτικό για τον συνολικό πληθυσμό των πληρωμών που έχουν δηλωθεί. Η Υπεύθυνη Αρχή λαμβάνει τα αναγκαία προληπτικά και διορθωτικά μέτρα, μεταξύ άλλων και πρόσθετους ελέγχους, και παραθέτει τα αποτελέσματα των σχετικών αναλύσεων στην ετήσια σύνοψη για την οποία γίνεται λόγος στο άρθρο 59 παράγραφος 5 πρώτο εδάφιο στοιχείο β) του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3).
   Οι δημοσιονομικοί επιτόπιοι έλεγχοι για το επόμενο οικονομικό έτος (N + 1) καλύπτουν ποσοστό της συνολικής συνεισφοράς της Ένωσης, στα έργα για τα οποία δηλώνεται ότι έχουν οριστικοποιηθεί στους ετήσιους λογαριασμούς για το οικονομικό έτος N + 1, το οποίο είναι υψηλότερο από το αντίστοιχο ποσοστό κατά το οικονομικό έτος N. Αυτό το υψηλότερο ποσοστό δεν επιτρέπεται να είναι κατώτερο από 10 %. Επιπλέον, έως το οικονομικό έτος N + 1, οι δημοσιονομικοί επιτόπιοι έλεγχοι που έχουν πραγματοποιηθεί από την έναρξη του εθνικού προγράμματος καλύπτουν τουλάχιστον το 10 % της συνολικής συνεισφοράς της Ένωσης για όλα τα έργα για τα οποία δηλώνεται στους ετήσιους λογαριασμούς ότι έχουν οριστικοποιηθεί από την έναρξη του προγράμματος.
   Σε περίπτωση που το ποσοστό σφάλματος που προκύπτει από τους αυξημένους ελέγχους που διεξάγονται κατά το έτος N + 1 πέσει κάτω από το 2 %, η Υπεύθυνη Αρχή διενεργεί κατά το επόμενο οικονομικό έτος (N + 2) δημοσιονομικούς επιτόπιους ελέγχους σε τουλάχιστον 10 % της συνολικής συνεισφοράς της Ένωσης για όλα τα έργα για τα οποία δηλώνεται στους ετήσιους λογαριασμούς ότι έχουν οριστικοποιηθεί για το οικονομικό έτος N + 2.
   Άρθρο 5
   Επιχειρησιακοί επιτόπιοι έλεγχοι
   1.   Κατά την εκτέλεση των επιχειρησιακών επιτόπιων ελέγχων, η Υπεύθυνη Αρχή επαληθεύει ότι το εν λόγω έργο υλοποιείται σύμφωνα με τη συμφωνία επιδότησης. Είναι ιδίως υποχρεωμένη να ελέγχει ότι οι δείκτες που δηλώνουν οι δικαιούχοι είναι αξιόπιστοι και ότι το έργο προχωρεί χωρίς αδικαιολόγητες καθυστερήσεις.
   2.   Οι επιχειρησιακοί επιτόπιοι έλεγχοι που πραγματοποιούνται κατά το οικονομικό έτος N καλύπτουν τουλάχιστον το 20 % του αριθμού των έργων που υλοποιούνται κατά τη διάρκεια του συγκεκριμένου οικονομικού έτους, όπως δηλώνεται στους αντίστοιχους ετήσιους λογαριασμούς για τους οποίους γίνεται λόγος στο άρθρο 39 του κανονισμού (ΕΕ) αριθ. 514/2014.
   Άρθρο 6
   Μεθοδολογία δειγματοληψίας για τους επιτόπιους ελέγχους
   Η Υπεύθυνη Αρχή διενεργεί επιτόπιους ελέγχους σε δείγμα έργων που αντιπροσωπεύουν το κατάλληλο μείγμα τύπων και μεγεθών έργων, πράξεων, δικαιούχων και τρόπων υλοποίησης. Το δείγμα πρέπει να λαμβάνει υπόψη τυχόν παράγοντες κινδύνου καθώς και τις πτυχές κόστους-οφέλους των ελέγχων.
   Άρθρο 7
   Εκθέσεις ελέγχου
   1.   Η Υπεύθυνη Αρχή συντάσσει έκθεση για κάθε διοικητικό και επιτόπιο έλεγχο, παρέχοντας τις ακόλουθες πληροφορίες:
   
               α)
            
            
               τα πλήρη στοιχεία ταυτοποίησης του έργου και της αντίστοιχης συμφωνίας επιδότησής του·
            
         
               β)
            
            
               το όνομα και την υπογραφή του ελεγκτή·
            
         
               γ)
            
            
               το όνομα του δικαιούχου·
            
         
               δ)
            
            
               το είδος των ελέγχων (διοικητικοί, δημοσιονομικοί ή επιχειρησιακοί επιτόπιοι έλεγχοι ή συνδυασμός τους)·
            
         
               ε)
            
            
               όπου κρίνεται σκόπιμο, το πεδίο εφαρμογής του ελέγχου·
            
         
               στ)
            
            
               τις δαπάνες που εμπίπτουν στο πεδίο εφαρμογής του ελέγχου και τις δαπάνες (δείγμα) που έχουν όντως επαληθευθεί·
            
         
               ζ)
            
            
               το ποσό των δαπανών που κρίνονται μη επιλέξιμες· και
            
         
               η)
            
            
               περιγραφή των κύριων πορισμάτων, αδυναμιών, σφαλμάτων και παρατυπιών, των πρόσθετων ελέγχων και αναλύσεων που πραγματοποιήθηκαν, των συστάσεων και διορθωτικών μέτρων που προτείνονται και της αντίδρασης του δικαιούχου.
            
         2.   Η έκθεση ελέγχου μπορεί να παρουσιάζεται υπό μορφή πίνακα σημείων ελέγχου.
   Άρθρο 8
   Ειδικές προϋποθέσεις
   Όταν η Υπεύθυνη Αρχή ενεργεί ως εκτελεστικός φορέας, όπως αναφέρεται στο άρθρο 8 του κατ' εξουσιοδότηση κανονισμού (ΕΕ) αριθ. 1042/2014, οι διοικητικοί και οι επιτόπιοι έλεγχοι που προβλέπονται στα άρθρα 1 και 2 του παρόντος κανονισμού διενεργούνται από οικονομική οντότητα ή πρόσωπο που είναι επιχειρησιακά ανεξάρτητοι από τις οντότητες ή τα πρόσωπα που διαχειρίζονται τα έργα.
   Άρθρο 9
   Διατήρηση των δικαιολογητικών εγγράφων
   1.   Η Υπεύθυνη Αρχή διασφαλίζει ότι όλα τα αρχεία, τα έγγραφα και τα μεταδεδομένα που αφορούν τις δηλωμένες δαπάνες και τα έσοδα για ειδικό προορισμό, καθώς και τους λογιστικούς και λοιπούς ελέγχους που διενεργούνται, τηρούνται στη διάθεση της Επιτροπής (μεταξύ άλλων και της OLAF) και του Ευρωπαϊκού Ελεγκτικού Συνεδρίου επί μια τετραετία τουλάχιστον μετά το οικονομικό έτος κατά το οποίο είχε δηλωθεί η τελική πληρωμή.
   Προς το σκοπό αυτό, η Υπεύθυνη Αρχή θεσπίζει κανόνες σχετικά με τη διατήρηση των αρχείων, εγγράφων και μεταδεδομένων από τους δικαιούχους.
   2.   Στις περιπτώσεις που εντοπίζονται παρατυπίες από την ενδιαφερόμενη Υπεύθυνη Αρχή, τα δικαιολογητικά έγγραφα που αναφέρονται στην παράγραφο 1 τηρούνται στη διάθεση της Επιτροπής επί μια τριετία τουλάχιστον μετά το έτος κατά το οποίο τα εν λόγω ποσά ανακτήθηκαν εξ ολοκλήρου από τον δικαιούχο και πιστώθηκαν στο εθνικό πρόγραμμα.
   3.   Όταν κινείται η διαδικασία εκκαθάρισης της συμμόρφωσης, σύμφωνα με όσα προβλέπονται στο άρθρο 47 του κανονισμού (ΕΕ) αριθ. 514/2014, τα δικαιολογητικά έγγραφα που αναφέρονται στην παράγραφο 1 του παρόντος άρθρου τηρούνται στη διάθεση της Επιτροπής επί ένα έτος τουλάχιστον μετά το έτος κατά το οποίο ολοκληρώθηκε η εν λόγω διαδικασία.
   4.   Εάν η απόφαση συμμόρφωσης αποτελεί αντικείμενο δικαστικής διαδικασίας ενώπιον του Δικαστηρίου της Ευρωπαϊκής Ένωσης, τα σχετικά δικαιολογητικά έγγραφα τηρούνται στη διάθεση της Επιτροπής επί ένα έτος τουλάχιστον μετά από το έτος κατά το οποίο οι διαδικασίες αυτές ολοκληρώθηκαν.
   5.   Τα δικαιολογητικά έγγραφα που αναφέρονται στις παραγράφους 1, 2, 3 και 4 τηρούνται στη διάθεση της Επιτροπής σε έντυπη ή σε ηλεκτρονική μορφή.
   Τα έγγραφα μπορούν να τηρούνται αποκλειστικά σε ηλεκτρονική μορφή μόνο εφόσον η εθνική νομοθεσία του οικείου κράτους μέλους επιτρέπει τη χρήση των ηλεκτρονικών εγγράφων ως αποδεικτικών στοιχείων των υποκείμενων πράξεων κατά τη διαδικασία ενώπιον των εθνικών δικαστηρίων.
   6.   Τα κράτη μέλη μπορούν να καθορίζουν μεγαλύτερες περιόδους για τη διατήρηση δικαιολογητικών εγγράφων.
   Άρθρο 10
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Βρυξέλλες, 29 Μαΐου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 150 της 20.5.2014, σ. 112.
   
      (2)  Κατ' εξουσιοδότηση κανονισμός (ΕΕ) αριθ. 1042/2014 της Επιτροπής, της 25ης Ιουλίου 2014, για τη συμπλήρωση του κανονισμού (ΕΕ) αριθ. 514/2014 όσον αφορά τον ορισμό και τις αρμοδιότητες διαχείρισης και ελέγχου των υπεύθυνων αρχών και όσον αφορά το καθεστώς και τις υποχρεώσεις των ελεγκτικών αρχών (ΕΕ L 289 της 3.10.2014, σ. 3).
   
      (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).